Тошкент вилоятида 116 нафар битирувчи дунёнинг етакчи олий таълим муассасаларига ўқишга қабул қилинди\nТошкент вилояти халқ таълими ходимларининг анъанавий август кенгаши ўтказилди.\nТадбирда барча туман ва шаҳарлардаги мактаб раҳбарлари, кутубхоначи, ҳудудий халқ таълими бўлимлари мутахассислари ва фахрий ўқитувчилар иштирок этди.\nВилоят ҳокими ўринбосари Акмал Умаралиев мамлакатимизда пандемия бўлишига қарамай таълим тизимига жорий этилаётган ислоҳотлар умумтаълим мактабларида таълим-тарбия самарадорлигини янада ошириш, ўқувчиларнинг интеллектуал салоҳиятини юксалтиришга хизмат қилаётганини алоҳида таъкидлади.\nҚайд этилганидек, вилоятда 35 минг нафардан ортиқ педагог кадрлар меҳнат қилаётган бўлса, сўнгги йилларда таълим соҳасида олиб борилаётган ислоҳотлар натижасида мактабларда эркак ўқитувчилар 8 минг нафардан ошди. Ҳозир вилоят умумтаълим мактабларида таълим ўзбек, рус, қозоқ, тожик ва қирғиз тилларида олиб борилаётган бўлиб, уларда 509 минг 741 нафар ўқувчи таҳсил олмоқда. Жорий йилда битирувчиларнинг 31 минг нафари олий таълим муассасаларига ҳужжат топширди. Шунингдек, 116 нафар 11-синф ўқувчиси дунёнинг етакчи олий таълим муассасаларига қабул қилинди.\nТадбирда 2020/2021 ўқув йилидан таълим тизими ўқув дастурларида бўлган ўзгаришлар юзасидан ахборот берилди. Хусусан, STEAM таълим йўналишидаги фанларни чуқур ўргатиш мақсадида 10-11 синфларда кимё ва биология фанларига қўшимча соатлар ажратиш бўйича сўз юритилди.\nЯнги ўқув йилини карантин талаблари асосида ташкил этиш, ўқитувчи ва ўқувчиларга қулай шароит яратиш борасида фикр-мулоҳазалар бирдирилди. Айниқса, вилоятда ўқув жараёнини такомиллаштириш учун интернет тармоғидан фаол фойдаланиш, ота-оналар билан боғланиш мақсадида “kundalik. com" электрон таълим тизимини оммалаштириш лозимлиги айтиб ўтилди. Узлуксиз методик хизматни яхшилаш борасида “Таянч мактаблари” фаолиятини кенгайтириш юзасидан топшириқлар берилди.\nТадбир ташкилотлари томонидан соҳада фаол меҳнат қилаётган мутахассислар, ўқитувчи-мураббийлар эсдалик совғалари топширилди.\n- Айтиш жоизки, карантин даврида болаларга онлайн дарс бериш фаолиятимизда янги бурилиш бўлди, - дейди Тошкент туманидаги 9-умумтаълим мактаби ўқитувчиси Умида Каримова. - Якунланган ўқув йилида бизнинг мактабимизда ҳам тизимли ишлар амалга оширилди. Кўплаб ўқувчиларимиз фан олимпиадаларининг вилоят ва республика босқичларида юқори натижаларни қўлга киритди. Шунингдек, 5 нафар битирувчимиз муддатидан олдин хорижий олий таълим муассасаларига ўқишга қабул қилинди. Август кенгашида бу борада ўқитувчиларга зарур топшириқлар берилди.\nАвгуст кенгаши доирасида турли тўгаракларда фаол қатнашаётган иқтидорли ёшларнинг ижодий ишлари намойиш этилди.


Пеле жаҳон чемпионатларида олган олтин медалларини сотувга қўйди\n22:03 / 10.03.2016\nБразилия терма жамоаси сафида футбол бўйича уч карра жаҳон чемпиони бўлган афсонавий Пеле ўзининг 2 мингга яқин шахсий буюмлари, жумладан мукофотлари ва медалларини аукционга қўйди.\nСотувга қўйилган буюмлар орасида Пеле қўлга киритган барча учта жаҳон чемпионатидаги олтин медаллар ва авваллари жаҳон чемпионати ғолибларига топширилган Жюль Риме мукофоти нусхаси ҳам бор. 1970 йилда Бразилия учинчи марта жаҳон чемпиони бўлган ва Жюль Риме мукофоти, яъни жаҳон чемпионати кубогини абадий сақлаш учун олган. Бу кубок 1983 йилда ўғирлаб кетилган. Бундан ташқари, лотлардан бирида Пеле ўсмирлигида ўйнаган, ўралган пайпоқлардан ясалган қўлбола футбол коптоги ҳам бор.\n"Мен мухлисларим ва коллекционерларга тарихимнинг бир қисмини сотиб олишларига имкон беришга қарор қилдим. Умид қиламанки, улар бу буюмларни қадрлайдилар ва менинг тарихимни ўз фарзандлари ва келажак авлодлар билан бўлишадилар", деб айтди Пеле.\n75 ёшли "футбол қироли"нинг айтишича, аукциондаги савдолардан тушган пуллардан бир қисми Бразилиянинг Куритиба шаҳридаги болалар шифохонасига берилади.\nЖюль Риме мукофоти нусхаси 400 минг доллардан бир миллион долларгача, учта олтин медаль 200 минг долларгача, Пеле 1000-голини урган тўп эса 40-60 минг долларга ссотилиши кутилмоқда.\nАукцион 7-9 июнь кунлари Лондонда бўлиб ўтади.


Бин Лодиннинг отасига тегишли компания 50 мингга яқин ходимини ишдан бўшатди\n16:29 / 02.05.2016\nУсама бин Лодиннинг отаси томонидан асос солинган, қурилиш ишлари билан шуғулланувчи Saudi Binladin Group компанияси хорижлик 50 мингга яқин ходимини ишдан бўшатган. Бу ҳақда The Times хабар берган.\nҚайд этилишича, ходимларга 8 ой давомида маошлар тўланмаган, кейин уларга мамлакатни тарк этиш тавсия қилинган.\nХодимлар компаниянинг Макка шаҳридаги офиси қаршисига йиғилишган ва қарордан норозиликларини ифода қилишган.\nЭслатиб ўтамиз, ўтган йилнинг 11 сентябрида кран қулаши оқибатида 109 киши ҳалок бўлган, 230дан зиёд одам жароҳат олган эди. Қироллик саройи ҳодисага кучли шамол ва краннинг нотўғри жойлашуви сабаб бўлганини тасдиқлади.\nБу иш бўйича 40 киши судланди. Айбланувчиларнинг 30 нафари реконструкция пудратчиси бўлган Saudi BinLaden Group компаниясининг мансабдор шахслари, техник мутахассисларидир. Қолган ўн киши бошқа ташкилотлар ходимлари эди.\nУсама бин Ладен Saudi Binladin Group компанияси асосчиси Муҳаммад Бин Ладеннинг 53 фарзандидан бири бўлган. Аввал қариндошлари унга фаол молиявий ёрдам берган, бироқ унинг радикал исломийлик мафкураси оилавий бизнесга халал бера бошлагач, 1994 йилда уни четлатишган.


ЎзА - Ўзбекистонликлар нима учун қўшни давлат аэропортларидан парвоз қилишни афзал кўрмоқда?\n04.03.2019 18:37:43 Чоп этиш версияси\nЎзбекистонликлар нима учун қўшни давлат аэропортларидан парвоз қилишни афзал кўрмоқда?\nТуроператорлардан бирида ишлайдиган танишим менга “Саёҳат қилмоқчи бўлсангиз, арзон “турпакет” келди, Туркияга бориб, етти кун дам олиб қайтиш бор-йўғи 500 АҚШ доллари, фақат Чимкентдан кетасиз”, деб қолди. Бунинг сабабини сўраганимда, у Қозоғистонда авиачипталар Ўзбекистонга нисбатан анча арзон эканини айтди.\nҲайрон бўлганимни кўриб, доим хорижга тижорат учун қатнайдиган дўстига қўнғироқ қилди. Уларнинг ўзаро суҳбатига қулоқ тутиб турарканман, тижоратчи йигит Ҳиндистонга Чимкент орқали учаётганини тасдиқлади. Деҳлига 2,5 миллион сўмга бориб-қайтаётганини маълум қилди. “Ўзбекистон ҳаво йўллари” орқали эса тиббиёт мақсадида мажбур бўлиб бораётган эҳтиёжманд одам энг арзон самолётнинг энг арзон жойини танласа ҳам камида 3,5 миллион сўмга бориб келар экан.\nШу кунларда юртдошларимиз муборак Макка ва Мадина шаҳарларига Умра амалларини бажариш учун йўл олмоқда. Тошкент халқаро аэропортида наманганлик Маъсуда Исмоилова билан суҳбатлашдик. Бу аёл Умра амалларини бажариб қайтиш учун авиачипта ва бошқа хизматлар учун 1 минг 400 АҚШ доллари харажат қилганини айтди. Туроператорларнинг бизга маълум қилишича, Қозоғистоннинг Олмаота шаҳрида бундай зиёрат туризми учун 830 АҚШ доллари сарфлаш, кифоя.\nЯна орада анча фарқни кўриш мумкин. Беихтиёр ўйлаб қолади киши, ўзбекистонликлар шунчалик бойиб кетдими? Нега бўлмаса, миллионлаб юртдошларимиз ўзга юртларда мардикор бўлиб сарсон юрибди?!\nАвиачипта ва бошқа хизматлар ўртасидаги тафовутни билган одамлар албатта, қўшни давлатлар орқали парвоз қилишни афзал билмоқда. Тахминларга қараганда, кунига 2 мингга яқин ўзбекистонлик Қозоғистон самолётлари орқали парвоз қилмоқда. Бу қанчадан-қанча валюта четга чиқиб кетаётганини англатади ёки бизга валюта керак эмасми?\nНега? Нима учун? Аслида авиабилетлар нархи қанчадан? Нима учун кўпчилик одамларимиз ўзининг бетакрор аэропортлари бўла туриб, қўшни давлат орқали парвоз қилмоқда? Миллий авиакомпаниямиз халқимизга бошқа компанияларга нисбатан энг қулай хизматларни тақдим этиши керак эмасми?\nСаволларимизга жавоб топишга уриниб кўрамиз. Авиачипталар бўйича халқаро сайт ҳисобланган “Anywayanyday”га кирамиз.\nТошкентдан Туркиянинг Истанбул шаҳрига бориш учун 2019 йил 15 март санасига чипта қидирамиз. Ушбу санада “Uzbekistan airways” Истанбулга тўғридан-тўғри парвоз қилиш учун 21 минг 902 рублга (сайтда нархлар Россия рублида кўрсатилган) билет тақдим этаётган бўлса, “Turkish airlines” компанияси 20 минг 875 рублга чипта тақдим этган. (2019 йил 4 март куни). Шу ерда 1 минг 27 рубль фарқни кўриш мумкин. Яъни валюталар курси бўйича ҳисоблаганда, “Turkish airlines”да чипта бизникига нисбатан 132 минг 483 сўм арзон.\n“Шимкент – Истанбул” йўналиши бўйича шу санага билет қидириб кўрганимизда, шу куни бу шаҳардан “APG airlines” компанияси 13 минг 64 сўмга, “Scat airlines” компанияси эса 13 минг 203 рублга чипта тақдим этган.\nОрадаги фарқ ўртача 8 минг 700 рубль. Миллий валютада ҳисоб-китоб қилсак, бу 1 миллион 122 минг 300 сўмни ташкил этмоқда.\nКўриб турганингиздек, чипталар нархида жуда катта фарқ бор. Бундай фарқли нархлар “Тошкент – Деҳли” ва “Шимкет – Деҳли”, “Тошкент – Пекин” ва “Шимкент – Пекин” каби йўналишларда ҳам мавжуд.\nДемак, одамлар бекорга гапирмаяпти. Ахир шамол бўлмаса, дарахтнинг учи қимирламайди.\nУшбу мавзуга қўл уриш баробарида интернетдаги “Fасеbook” ижтимоий тармоғидаги “Халқ билан мулоқот” гуруҳида авиачипталар нархи билан боғлиқ қисқача мулоҳаза билан бирга фойдаланувчилардан мавзу бўйича фикрларини ёзиб қолдиришларини сўраб пост қўйдик.\nБир сутка ичида кўтарилган масалани маъқуллаб 70 га яқин одам лайк қўйган бўлса, 40 нафарга яқин шахс ўз шахсий фикрларини билдирди. Қуйида уларнинг айримлари билан таништирамиз:\nБаҳодир Макс: “Бу муаммо бор, Шимкент оркали учиш анча арзонга тушади. Лекин “Ўзбекистон ҳаво йўллари”нинг сифати баланд. 2018 йил ёз ойларида Истанбулга билет нархи фарқи икки баравар бўлди. Тошкентдан учиш 700 доллар атрофида, Шимкентдан пересадка орқали 275 доллар эди. Ҳайрон бўлганим, 2019 йил февраль ойида “Тошкент – Истанбул – Тошкент” йўналишида чипта нархи 430 доллар атрофида бўлган бўлса, худди шу рейсга Истанбулдан 290 АҚШ доллар бўлди. Ажабланарлиси, чипта бир вақтда сотилган. Ҳақиқатан бизда нарх жуда баланд. Бу монополия туфайли, албатта. Рақобат бўлса, ривожланамиз ва нархлар тушади. Бизда нарх-наво баландлиги ҳамма соҳада учрайди”.\nАлександр Адашев: “Бизда Президентимиздан бошқаси халқни ўйламайди, кўпроқ фойда олсам, дейди. Қозоғистонда ва Қирғизистонда нимага арзону, нимага бизда қиммат? Президент Администрациясида, Вазирлар Маҳкамасида ва вазирликдаги темир йўл ва аэропорт соҳасини бошқарадиган бошлиқлар нимага ўйлаб кўришмайди? Ҳеч бўлмаса, Қирғизистондан ўрганишса бўлмайдими? Қачонгача Қозоғистон ва Қирғизистон бюджетини бизнинг халқимиз тўлдиради? Поездларимизнинг ярми бўш кетарди, энди самолётларимиз. Ўйлаб кўринглар, катталар!”\nГулноза Қаюмова: “Ўзбекистон ҳаво йўллари” ёнилғиси қимматбаҳомикан-а? Қўшни давлатлар самолётлари керосин ёки солярка билан учаётганмикан-а? Чиндан ҳам бизнинг “Ўзбекистон ҳаво йўллари”нинг нархлари нисбатан қиммат, бу факт. Назорат йўқ. Сифати баланд, деган фикрга қўшилмайман”.\nПўлат Дадажонов: “Йўли бор экан-ку чет элга арзон самолёт чиптаси олишнинг. Чимкент орқали училаверилса, охири Ўзбекистонда нархлар тушиб қолар?”\nМуҳиддин Аҳмаджонов: “Қирғизу қозокдан учиш яхши, лекин Ватанга киришда чегара расво. Соатлаб туриш-у оддий савол-жавоб қилиш ўта мушкул. Алам қиладиган жойи шу!”\nРустамбек Бадалов: “Нима ҳам дердик, бизни эшитадиган одам борми ўзи? Шу йил 28 февраль куни мен ҳам “Наманган – Новосибирск” йўналишидаги рейсга 1 миллион 715 минг сўмга чипта олдим. Қирғизистондан айнан шу йўналишга атиги 800 минг сўм экан. Орадан фарқ икки баробар!”\nЎткир Эшмуродов: “Ўзбекистон Қозоғистонга нисбатан Ҳиндистонга яқинроқ бўлишига қарамасдан чипталар анча қиммат. Бу фақат очкўзлик, холос! Авиачипта нархидан бошқа соҳаларда ҳам худди шу аҳвол. Масалан, кўп қаватли уйлар қуриляпти. Ўша уйларнинг аниқ нархи йўқ. Уйнинг асл нархи таклиф қилинаётган нархдан 3-4 баравар арзон туради. Масалан, бир кв.метри 5 миллион сўм, деб нархланаётган уйнинг асл нархи 1-1.5 миллион сўм. Ўша ортиқча қўйилаётган нархлар банк орқали ўтиб халқ эҳтиёжига сарфланади, деб ўйласангиз, хато қиласиз”.\nБахтиёр Раҳмонов: “Бу мавзуда кўп гапириляпти, энг оғриқли мавзу. Лекин тегишли одамларга чивин чаққанчалик таъсир қилмаяпти”.\nМирзоҳид Каримов: “Ҳеч ким эшитмайди бу постни. Бечора одамлар комент ёзиб қолаверади” ва ҳ.к.\nБулар оддий сўзлар эмас, балки одамларнинг дарду ташвиши. Президентимиз Шавкат Мирзиёев таъкидлаганидек, инсонларнинг дарду ташвишларини ўйлаб яшаш – одамийликнинг энг олий мезонидир”.\nБу сўзлар замирида барча идора ва ташкилотлар, айниқса, уларнинг раҳбарлари халқ дардига қулоқ тутиш, унга дармон бўлиши шартлигига оид қатъий талаб бор.\nБу гаплар мамлакатимизда авиапарвозларни амалга ошириш бўйича ягона хизмат кўрсатувчи “Ўзбекистон ҳаво йўллари” миллий авиакомпаниясига ҳам тегишли, албатта.


Булар бизнинг ақидамиз...\nСиз шу ердасиз: Бош саҳифа Эътиқод сабоқлари Булар бизнинг ақидамиз...\nАллоҳ таоло истаган бандасини ўз хоҳиши билан гуноҳ-маъсиятлардан сақлаб, ҳидоят йўлига солиб қўяди. Хоҳлаган бандасини ўз адли билан адашган ҳолича қўйиб, ёрдамсиз қолдиради. Ҳамма Унинг ё фазлига ёки адлига учраб туради. Унинг на акси бор ва на тенги. Унинг қазо ва тақдирини ҳеч ким тўса олмайди. Унинг ҳукми қатъий ва амри ҳамиша ғолибдир. Буларнинг ҳаммасига имон келтирамиз.\nМуҳаммад (с.а.в.) Унинг танлаган қули ва охирги пайғамбаридир. У зотдан кейин қилинган ҳар қандай пай-ғамбарлик даъвоси ёлғондир. Ул ҳазрат барча жин ва Одам авлодларига юборилган ҳақиқий пайғамбардирлар.\nҚуръон Аллоҳнинг сўзидир. Унинг ҳузуридан Расулуллоҳ (с.а.в.)га ваҳий орқали сўзма-сўз нозил қилинган. Буни барча мўминлар ҳақ деб ишонмоқлари шартдир. Аллоҳнинг каломи инсон каломидек эмас. Ким уни эшитганда инсон сўзи деб эътиқод қилса, диндан чиқиб кофир бўлади. Бу ҳақда Аллоҳнинг ўзи Қуръони каримда хабар бериб: “Ундай шахсни Сақар дўзахига соламан”, деган. Демак, Қуръон инсоннинг сўзи эмас, балки инсонни ҳам яратган Холиқнинг каломи экан. Ким Аллоҳни таърифлаганда Уни инсонга ўхшатса, кофир бўлиб қолади. Унинг барча сифатлари инсон сифатларига ўхшамайди деб билиш зарур.\nЖаннат аҳли Аллоҳнинг дийдорини кўради, лекин макон ва кайфиятсиз. Бунга мазкур оят далил: “Ушбу кун баъзи кишиларнинг юзлари Парвардигорига қараган ҳолда хурсанддирлар”. Бунинг тафсири ва ҳақиқати Аллоҳнинг иродаси ва илмига ҳавола. Ҳадиси шарифларда Аллоҳнинг дийдорини кўриш хусусида келган хабарларга бешак ишонамиз, лекин ўзимизча таъвил ёки шарҳ қилмаймиз.\n2016 йил 4 январда эълон қилинган 1322 марта кўрилган


Косон туманидаги “Олтин воҳа агроинвест” масъулияти чекланган жамияти томонидан жорий йилда 100 гектар майдонда интенсив усулда қовуннинг эртапишар “Жиян” нави етиштирилди. Айни пайтда у замонавий технологиялар ёрдамида қадоқланган ҳолда, “NUSI” савдо белгиси билан Россия, Германия ва Европанинг бошқа мамлакатларига экспорт қилинмоқда.\nБу саховатли ўзбек замини ноз-неъматларининг юқори нуфузга эга бўлган ҳақиқий брендга — товар белгисига айланиб бораётганининг яққол тасдиғидир.\nДарҳақиқат, Президентимиз Ислом Каримов “Ўзбекистонда озиқ-овқат дастурини амалга оширишнинг муҳим захиралари” мавзуидаги халқаро конференциянинг очилиш маросимидаги нутқида алоҳида таъкидлаганидек, Ўзбекистоннинг кўплаб минтақалари қисқа муддатда жаҳон бозорида харидоргир бўлган мева ва сабзавот маҳсулотлари етиштирадиган ва экспорт қиладиган ҳудудларга айланди.\nБу фикрнинг қанчалик тўғрилигини сўнгги уч йилда экспорт қилинаётган қишлоқ хўжалиги маҳсулотлари ҳажми 3 баробардан зиёд ошгани ҳам яққол тасдиқлаб турибди. Зеро, истиқлол йилларида ривожланишнинг “ўзбек модели” асосида иқтисодиётнинг етакчи тармоғи бўлган қишлоқ хўжалигини ислоҳ этиш, тизимда бозор муносабатларини жорий қилиш, хусусий мулкчилик шаклини тараққий топтиришга йўналтирилган изчил чора-тадбирлар амалга оширилгани муваффақиятларнинг бош омили бўлди.\nҚишлоқ ва сув хўжалиги вазирлигидан олинган маълумотларга қараганда, республикамизда ҳар йили ўртача 90 минг гектар майдонда асосий ва такрорий экин сифатида қовун-тарвуз парваришланиб, гектаридан 200-220 центнердан ҳосил олинмоқда. Бошқача айтганда, охирги ўн йилда полиз маҳсулотлари етиштириш ҳажми 7,8 марта ўсди. Бу ички бозорни қовун ва тарвуз каби ширин-шакар неъматлар билан тўлдириш баробарида, экспорт қилиш имкониятини ҳам кенгайтирди.\nДарҳақиқат, полизчилик — қишлоқ хўжалигининг жадал ривожланаётган тармоқларидан бири. Президентимизнинг 2008 йил 20 октябрдаги “Озиқ-овқат экинлари экиладиган майдонларни оптималлаштириш ва уларни етиштиришни кўпайтириш чора-тадбирлари тўғрисида”ги Фармони эса унинг истиқболи учун янада кенг йўл очиб берди. Негаки, ушбу ҳужжатга мувофиқ, пахта экин майдонлари қарийб 100 минг гектарга қисқартирилиб, бўшаган майдонларга сабзавот, полиз, картошка ва озуқа экинлари жойлаштирилди. Бу каби ислоҳотлар туфайли яқин йилларда, аниқроғи, 2020 йилда мева ва сабзавот, узум ва полиз маҳсулотлари етиштириш суръати 2014 йилдагига нисбатан камида 2,3 баробар кўпайиши кутилаяпти.\nИнтенсив технология — истиқболли технология\nҚишлоқ хўжалигида самарадорликнинг юқори бўлиши кўплаб омилларга боғлиқ. Қулай табиий ва тупроқ-иқлим шароитларининг уйғунлиги, деҳқон ва фермерларнинг меҳнат қилиши учун етарли шарт-шароит мавжудлиги, ишлаб чиқаришга замонавий технологиялар изчил татбиқ этилаётгани шулар жумласидан бўлиб, юртимизда буларнинг барчаси муҳайё қилинган. Пировардида соҳада муваффақиятли амалга оширилаётган кўплаб истиқболли лойиҳалар мамлакатимиз иқтисодиётини ривожлантириш, экспорт салоҳиятини оширишга хизмат қилаяпти. Бунга масъулияти чекланган жамият шаклидаги “Олтин воҳа агроинвест” агросаноат корхонаси фаолияти ёрқин мисол бўла олади.\n“Ўзулгуржисавдоинвест” уюшмаси таркибидаги “PSM Group” очиқ акциядорлик жамияти қошида ташкил этилган мазкур корхона мева-сабзавот ва полиз маҳсулотлари етиштиришга ихтисослаштирилган. Жорий мавсумда бу ерда қовуннинг эртапишар “Жиян” нави интенсив технология асосида парваришлангани туфайли ҳосил муддатидан бир ой олдин пишиб етилди.\n— Қовунни нисбатан эрта етиштиришнинг интенсив технологиясини ўзлаштиришимизда бир гуруҳ мутахассисларимиз Америка Қўшма Штатларининг Калифорния қишлоқ хўжалиги технологиялари институтида малака ошириб келишгани қўл келди, — дейди корхона раҳбари Абдулҳай Номозов. — Натижада “Кўчатни олдиндан ўстириш” методикасини қўллаган ҳолда, қовун уруғлари махсус қоришмага экилиб, ниҳоллар 2-4 барг чиқаргунга қадар иссиқхона шароитида парваришланди. Улар баҳорги об-ҳаво шароитидан келиб чиқиб, март ойининг иккинчи ярмида далага “Туннель” ва “Термос” усуллари асосида плёнка остига ўтқазилди. Айтиш жоизки, бу жараёнда Қишлоқ ва сув хўжалиги вазирлиги, Қашқадарё вилояти, Косон тумани ҳокимликлари, фермерлар кенгаши, шунингдек, ҳамкор фермерларнинг амалий ёрдами катта бўлди.\nМутахассисларнинг айтишича, янги технологиянинг афзаллик томони шундаки, у экин учун керакли бўлган ҳароратни сақлаб, ўсишини жадаллаштиради. Натижада қовун муддатдан ўртача 25-30 кун илгари пишиб етилади. Жорий йил баҳоридаги мураккаб об-ҳаво шароитига қарамай, 40 гектар майдонда татбиқ этилган лойиҳа дастлабки йилдаёқ ўз самарасини берди: қовун май ойининг иккинчи ярмида узила бошланди. Дастлабки ҳисоб-китобларга қараганда, ҳар гектар майдондан 12 тонна ҳосил олинса, бу кўрсаткич кейинги йилларда янада ошади.\nСифат даладан дастурхонгача таъминланади\nДунёдаги энг мазали ва энг фойдали мева-сабзавот, полиз маҳсулотлари фақат бизнинг минтақамизда етиштирилади, десак, асло муболаға бўлмайди. Айниқса, қовунларимиз ҳақида гап кетганда, “Тилими тилни ёради”, дея таъриф беришади. Чунки унинг таркибида 18 фоизгача қанд, 8-20 фоиз қуруқ модда, 0,1-0,7 фоиз клетчатка, 0,2-35,2 миллиграмм С, РР витаминлари, фолат кислотаси, калий, натрий, кальций, магний, темир, фосфор, олтингугурт ва бошқа элементлар мавжуд. Бу қовун нафақат озиқ-овқат маҳсулоти, айни пайтда шифобахш неъмат эканлигидан далолатдир.\nЮртимиз халқ селекциясида қовуннинг 150 дан зиёд нави яратилган бўлиб, улар йилнинг турли муддатларида пишиб етилади. Айтайлик, “Умрбоқий”, “Қўйбош”, “Гулоби” каби кечпишар навларни келгуси йил кўкламигача сақлаш мумкин. Қовун нафақат сархил ҳолида истеъмол қилинади, балки ундан қоқи, шинни, мураббо ҳам тайёрланади.\n— Ўзбекистонда шаклланган кўп асрлик анъанавий деҳқончилик маданияти азалдан маҳаллий органик ўғитлардан фойдаланишни кўзда тутадиган биологик принципларга асосланган, — дейди “Олтин воҳа агроинвест” корхонаси бош ҳосилоти Бахтиёр Муҳиддинов. — Шу боис юртимизда етиштирилаётган мева-сабзавот ва полиз маҳсулотлари экологик тозалиги, инсон саломатлиги учун фойдалилиги билан диққатга сазовордир. Бу борада, айниқса, қовуннинг аҳамияти беқиёс. Халқ табобатида у ниқриз (подагра)ни даволовчи, пешоб ҳайдовчи, қабзиятдан холи қилувчи, асабни тинчлантирувчи омил сифатида қўлланилади. Биз ҳам қовун етиштиришда кўп йиллик анъаналарга таянган ҳолда, фақат маҳаллий ўғитлардан фойдаландик. Маҳсулотимизга бўлган талаб ортиб бораётганининг яна бир омили ана шунда.\nСир эмас, қовун тез айнийдиган маҳсулотлар сирасига ҳам киради. Шунинг учун илгари уни узоқ манзилга етказиб бериш, аниқроғи, экспорт қилиш имконияти чекланган эди. Истиқлол йилларида масаланинг шу каби нозик жиҳатлари инобатга олиниб, замонавий совутқичлар барпо этилгани, такомиллаштирилган қадоқлаш технологияларидан фойдаланилаётгани жаҳон бозорига дадил кириш имкониятини яратаяпти. Масалан, “Олтин воҳа агроинвест” далаларидан узилган ҳар бир қовун Италиянинг “TECO S.r.l.” компанияси ускуналари ёрдамида махсус қутиларга қадоқланиб, “Ўзулгуржисавдоинвест” уюшмасининг Қарши шаҳридаги “Қашқадарётижоратсавдо” базаси ҳудудида жойлашган, 2013 йилда ишга туширилган, сиғими 3 минг тонналик замонавий совутқичли камерада маълум муддат сақланади. Яъни бу ерда қовун нейтрал газли муҳитда керакли даражада совитиб бўлингач, автопоездларга юкланади. Шу тариқа ўзбек қовунларини чет эллик харидорларга палагидан янги узилгандек асл ҳолда тортиқ қилиш йўлга қўйилди.\nАслида, ватани Кичик ва Ўрта Осиё бўлган қовун Жанубий Европа, Осиё, Шимолий Америка ва бошқа кўплаб мамлакатларда ҳам етиштирилади. Аммо ташқи бозорда Ўзбекистон қовунининг қадри баланд ва унга талаб юқори. Таъбир жоиз бўлса, у такрорланмас мазаси, хушбўй ифори, табиий дармондорилар манбаи эканлиги билан барчани мафтун қилган. Буни инобатга олган ҳолда, “Олтин воҳа агроинвест” агросаноат корхонасининг 400 кишилик жамоаси маҳсулот етиштириш ҳажмини кўпайтириш, уни харидорбоп ҳолатда жаҳон бозорига олиб чиқиш пайидан бўлмоқда. Бу пировардида иқтисодиётимиз ривожи, экспорт салоҳиятимиз юксалишига хизмат қилаётгани билан аҳамиятлидир.\nМазкур рукндаги бошқа мақолалар: « Боғимиз болидан тотиб кўринг\t«Инсонга наф келтириш — олий бахт» »


Шавкат Мирзиёев Озарбайжонга келди » Muzlik.uz - O‘zbekiston yangiliklari\nЎзбекистон президенти Шавкат Мирзиёев Туркий кенгашнинг навбатдаги саммити тадбирларида иштирок этиш учун Боку шаҳрига келди, дея хабар қилди давлат раҳбари матбуот хизмати. Олий мартабали меҳмонни Озарбайжон бош вазирининг биринчи ўринбосари Ёқуб Аюбов, Ташқи ишлар вазирлиги раҳбарияти ва бошқа расмий шахслар кутиб олди. Саммитнинг асосий тадбирлари 15 октябрга мўлжалланган. Ташриф доирасида президент қатор икки томонлама учрашувлар ўтказади.\nШавкат Мирзиёев Бишкекка келди


hidoyat.uz – “Мовароуннаҳр” нашриётининг сайти - СЎРАГАН ЭДИНГИЗ... (2013/7-г)\nСЎРАГАН ЭДИНГИЗ... (2013/7-г)\nСаволларга Ўзбекистон мусулмонлари идораси раиси, муфтий Усмонхон Алимов жавоб берадилар.\nСавол: Биз масжидга келганимизда, имом қавм билан намозни тугатиб кетган экан. Ўзимиз жамоат қилиб намоз ўқимоқчи эдик, қавмларидан бири энди жамоат қилиб бўлмайди, танҳо-танҳо ўқинглар, деди. Масжидда жамоат намозига етишмай қолганлар ўзлари жамоат бўлиб намоз ўқишлари мумкин эмасми?\nЖавоб: Алҳамду лиллаҳи Раббил аъламин, вассолату вассаламу ала Расулиллаҳи ва алиҳи ва соҳбиҳи ажмаъин.\nЙўл бўйига жойлашган, тайинланган имоми ва муаззини бўлмаган масжидларда жамоатга етишолмай қолганлар ўзлари жамоат бўлиб намоз ўқиса бўлади. Тайин қилинган имоми ва муаззини бор масжидларда ҳам биринчи жамоат намозининг кўриниши такрорланмаса, яъни меҳробда туриб намоз ўқишмаса, уларнинг жамоат қилиб намоз ўқиши жоиздир.\nЖамоатдан кеч қолганларнинг худди аввалгилардек меҳробда жамоат бўлиб ўқиши ёки бир ҳудуднинг маҳаллий одамларигина намоз ўқийдиган, яъни йўлдан узоқ ёки чет қишлоқ масжидида жамоат бўлиб намоз ўқиши макруҳ бўлади. Ҳадисда: "Пайғамбаримиз (алайҳиссалом) қавмнинг ўртасини ислоҳ этиш мақсадида чиқиб, масжидга қайтганларида, масжид аҳли намозни ўқиб бўлишган эди. Шунда Расулуллоҳ (алайҳиссалом) ўз манзилларига қайтдилар ва аҳлларини жамлаб, улар билан намоз ўқидилар" (Имом Ҳоким ва Доруқутний ривояти), дейилган. ("Раддул муҳтор алад дуррил мухтор", "Маслакул муттақин").\nСавол: Бир оғайнимиз ёниб турган олов ёнида намоз ўқиб бўлмайди, деб айтди. Шу тўғрими?\nЖавоб: Ёниб турган оловга қараб намоз ўқиш, сажда қилиш макруҳ бўлади. Аммо аланга намозхоннинг ён ёки орқа томонида қоладиган бўлса, зарар қилмайди.\nШунингдек, намоз ўқувчи билан ёнаётган аланганинг ўртасида девор мавжуд бўлса ёки атрофни ёритиш мақсадида қўйилган чироқ, қандил ҳам намозга зиён қилмайди ("Салоти Масъудий", "Маслакул муттақин").\nСавол: Айрим кишилар сажда қилишаётганида, оёқлари ердан кўтарилади. Бунинг намозга зарари йўқми, илтимос, шу ҳақида маълумот берсангиз.\nЖавоб: Сажда пайти оёқ бармоқларини ердан кўтариш мумкин эмас. Саждада бир оёқнинг бармоқларини ердан узиш ҳаромдир. Агар намозхон икки оёғининг ҳам бармоқларини ердан кўтарса, унинг намози бузилади ("Маслакул муттақин").\nСавол: Мен пешин намозининг суннатини ўқиётган пайтим фарзга иқомат айтилди. Шундай пайтда қандай йўл тутсам тўғри бўлади? Намозимни тўхтатиб, имомга эргашишим зарурми ёки аввал суннатни тугатишим керакми?\nЖавоб: Намозхон пешин ёки жуманинг суннатини ўқиётган пайт фарзига иқомат айтилса, бир ракат ўқимаган бўлса, намозини тўхтатиб, иқтидо қилади. Агар биринчи ракатнинг руку ва саждасини қилган бўлса, яна бир ракат қўшиб намозини тугатади ва жамоатга эргашади. Агар жума намозининг суннатини ўқиб турган пайт имом хутбани бошласа, суннатни тугатгани афзалдир.\nБу каби ноқулай аҳволга тушмаслик учун масжидга келган киши фарзга иқомат айтилишига оз фурсат қолган бўлса, суннатни бошламай тургани яхшидир. Пешиннинг фарзини ўқиганидан кейин тўрт ракат суннатини икки ракат суннатидан олдин ўқийди ("Фатовойи Ҳиндия", "Маслакул муттақин").\nСавол: Бир оғайнимизнинг қариндошлариникига жанозага бордим. Ўликни қабрга гўрков эмас, ўзлари дафн этишди. Сабабини сўрасам, ҳар кимни ўз маҳрами қабрга қўяди, деб айтишди. Илтимос, шу ҳақда маълумот берсангиз.\nЖавоб: Ўликни қабрга кучли, хотиржам, солиҳ кишилар қўйгани афзалдир. Аёл кишини унинг маҳрам қариндошлари қабрга қўяди. Маҳрами деганда, ўғли, отаси, бобоси, ака ё укаси, тоға ё амакилари (отасининг ака ё укалари) тушунилади. Агар маҳрам қариндошлари бўлмаса, бегона кишилардан кўра бошқа узоқ қариндошларининг қўйгани афзал саналади. Улар ҳам йўқ бўлса, майитни бошқа кишилар қўйишида зарар йўқ ("Фатовойи Ҳиндия", "Маслакул муттақин", "Таторхония").\nСавол: Оғайним билан қучоқлашиб, қуюқ сўрашаётган эдик. Ёнимизда турганлардан бири эркаклар бир-бири билан қучоқлашиб кўришиши мумкин эмас, деб айтди. Шу тўғрими?\nЖавоб: Узоқ вақт кўришмаган ёки сафардан келган киши билан қучоқлашиб сўрашиш жоиздир. Жафар ибн Абу Толиб (розияллоҳу анҳу) Ҳабашистондан келганларида, Расулуллоҳ (соллаллоҳу алайҳи ва саллам) у билан қучоқлашиб кўришганлар. Аммо ҳар кунги одатий учрашувларда қучоқлашиб сўрашишдан кўра, қўл бериб саломатлик тилаш, ҳол сўраш яхшидир.\nСавол: Таҳорат қилаётгандим, эшик тақиллади. Эшикни очиб, келган одамга жавоб бергунимча, беш дақиқача ўтди. Таҳоратимни келган жойидан давом эттирсам бўладими?\nЖавоб: Келган жойингиздан давом эттирсангиз бўлади. Аммо аъзоларни кетма-кет ювиш таҳоратнинг суннатларидан. Кетма-кет, дегани, бу ўринда, ҳаво мўътадил бўлганида ювилган аъзо кейинги аъзони ювгунча, масалан, қўлларни ювгунча юз қуриб қолмаслиги тушунилади. Таҳоратда ювиладиган аъзоларнинг биридан сўнг иккинчисини узрсиз пайсалга солиб ювиш макруҳ бўлади. Таҳорат асносида сув тугаб, идишни тўлдиришга кетиш, касаллик, кексалик каби ҳоллар узр ҳисобланади, дейилган ("Фатовойи Ҳиндия", "Жавҳаратун наййираҳ").\nСиз келган меҳмонга бир пас пойлаб туришини айтсангиз ёки узоқ гаплашиб қолмай, таҳоратимни тугатиб қўяй, дея илтимос қилсангиз, яхши бўларди.\n1659 марта ўқилган.


Бухороликларнинг ижтимоий хизмат ва аҳоли бандлиги юзасидан мурожаатлари қандай ҳал этилди?\n17:16 / 13.04.2017\nАввал хабар берганимиздек, Бухоро вилояти аҳолиси томонидан Кун.uz’га келиб тушаётган кўп сонли мурожаат ва таклифлар асосида вилоят ҳокимлиги билан боғландик ва мазкур масалаларга улардан жавоб олишга ҳаракат қилдик.\nМазкур мурожаат ва таклифларнинг маълум бир қисмини ижтимоий хизматлар, бандлик ва шаҳар инфратузилмаси мавзулари ташкил этади. Шу сабаб саволларга турли идоралар вакиллари жавоб қайтаришди.\nТаклифлардан бирида шундай дейилади: “Салом. Видео ва фото хизматларининг барчасини қонунийлаштириш вақти келди! Бизларнинг таклифимиз Бухоро шаҳридаги барча тўй ва маракалар ўтказиладиган ресторан ва кичик барларга рўйхат дафтари бўлиши шарт. Хонанда, тасвирчи, дизайн ва ҳоказо ходимларнинг гувоҳнома ёки лицензияси бўлмаса ушбу биноларга киритилмасин. Қайси видео -фото, хонанда ва дизайнерчи, дорбоз хизматчилари, бошловчи, қаерга ва қачон ишлагани маълум бўлади. Банк томонидан қўйилган режа пул тушумлари ҳам ўз вақтида тушади. Ушбу рўйхат дафтари солиқ органлари томонидан махсус муҳр ва ип билан тикилиши керак ва улар ҳудуд солиқ инспекторини ҳар доим назоратида бўлиши шарт”.\nМазкур масала юзасидан Бухоро вилояти давлат солиқ бошқармаси бошлиғи ўринбосари Қ.Игембегенов ўз фикрини қуйидагича билдирди: “2016 йил ва 2017 йил 1-чорагида “Тўйлар, юбилейлар ва бошқа тантаналарда концерт хизмати кўрсатиш”, “Видео ва фотосуратга олиш” хизмат турлари бўйича вилоятда 127 нафар субъект рўйхатга олинган.\nТегишли лицензия ва гувоҳномасиз фаолият кўрсатаётган 32 нафар шахс маъмурий тартибда жавобгарликка тортилди.\nБундан ташқари ушбу соҳадаги хизматларни қонунийлаштириш мақсадида солиқ идоралари ҳамда “Ўзбекконцерт” давлат муассасаси билан ҳамкорликда рейдлар олиб борилмоқда”.\nЯна бир мурожаатда: “Салом. Июль ойида ўқишни тугатиб, уйга қайтаман. Мен истиқомат қиладиган манзилда интернет тармоғига уланишнинг имкони топилмади. “Ўзтелеком”, Телефон линиялари тармоғи, Мобил компаниялар, ҳар хил интернет провайдерларига бордим лекин улар менга ёрдам беришмади. Интернетга уланишнинг иложи йўқ, дейишди. Илтимос, менга бу масалани ечишда ёрдам беринг”, дейилади.\nМазкур мурожаатга Ўзбектелеком АК Бухоро филиали директори А.Шобоев қуйидаги тартибда жавоб қайтарган: “Шейхон маҳалласи 127-уйда яшовчи А.Атаевга хонадонини уй телефонига улаш учун бўш линиялар йўқлиги, қўшимча линиялар ўрнатиш 2018 йилнинг 3-чорагида режалаштирилганлиги тушунтирилди.\nУнга интернетдан фойдаланиши учун “Uzmobile” GSM хизмати тақдим этилди”.\nЯна бир мурожаатда шундай ёзилган: “2008 йил ҳарбий омбор портлагандан сўнг Когон шаҳридаги “Саховат” деҳқон бозори бузилди. 2009 йилдан бозор қурилади, деган гап ҳалигача бор. Лекин қурилмаяпти. Бозор бузилганидан ҳозиргача ишсиз юрган тадбиркорлар бор. Ўктам Барноевга саволим - ўзи бозор қуриладими? Агар бозор қурилса тадбиркорлар ўз савдо дўконларини қандай олишади? Агар бозор қурилмаса тадбиркорларга товон пули тўланадими?”.\nМазкур саволга Ўзбекистон Республикаси Бозорлар ва савдо комплекслари фаолиятини назорат қилиш бош бошқармаси вилоят бўлими бошлиғи в.в.б. Я.Каримов жавоб қайтарган. “Саховат” деҳқон бозори 2017-2020 йилларда замонавий янги лойиҳа асосида барпо этилади.\nЎзбекистон Республикаси Вазирлар Маҳкамасининг 2012 йил 28 августдаги 253-сонли қарорининг 28-бандига асосан бозор ҳудудидан тадбиркорлик субъектларига ер ажратиб берилмайди, балки уларга дўкон ижарага берилади.\n2008 йил техноген ҳодиса туфайли бузилган дўконлар рўйхатга олинган. Ижара таклифи, биринчи навбатда, собиқ дўкон эгаларига билдирилади”, дейилади жавобда.\nБухоро шаҳридан келган бир мурожаатда шундай ёзилган: “Салом. Мен тадбиркорман. Шаҳарни ободонлаштириш ишлари олиб борилмоқда. Бу яхши. Аммо кўпдан кўп дарахтларни кесиб, ўрнига ёш ниҳоллар ўтказиляпти. Аммо бизнинг Бухоро табиатида ҳар қандай кўчатни униши қийин. Ахир янги кўчат унмасдан эскисини кесмаслик мақсадга мувофиқ эмасми?”\nМазкур саволга Вилоят табиатни муҳофаза қилиш қўмитаси раиси А.Ниёзов қуйидагича жавоб берган: “Бухоро шаҳридаги дарахт ва буталарни сақлаш вилоят табиатни муҳофаза қилиш қўмитаси қатъий назоратида турибди.\nҚуриб қолган, табиий зараркунандалар ва касалликлар таъсирида кучли зарарланиб бораётган дарахтларгина табиатни муҳофаза қилиш қилиш қўмитаси билан келишилган ҳолда кесилмоқда.\nНоқонуний ҳолда соғлом дарахтларни кесиш ҳолатлари юзасидан маъмурий чоралар қўлланилмоқда.\nБундай ҳолатлар олдини олиш юзасидан назорат рейдлари олиб борилмоқда”.\nХудди шу шаҳардан келган таклифлардан бири қуйидаги мазмунга эга: “Салом. Мен Бухоро вилояти ҳокими томонидан олиб борилаётган тадбирлардан жуда хурсандман. Тўғри, айрим инсонлар ноқонуний қурилган уй ва биноларни бузилишидан хафа бўлиб, кўп сафсата гапларни гапириб юришади. Қонун хамма учун баробар, деган иборани билса ҳам билмасликка олишади. Ўктам ака, Сиздан илтимосим эски ёғ заводи ўрнига қурилган уч қаватли биноларни бузиб, Бухоронинг кўрки бўлмиш “Бухоро сити” қурилса. Бухоро вилояти архитектураси ходимларини ишдан бўшатсангиз! Олдинги Бухоро вилояти ҳокими, қурилиш бўйича ҳоким ўринбосари, шаҳар ҳокими ва архитектура раҳбарлари шаҳар ўртасида кўзга кўринган Бизнес маркази қуриш ўрнига уй жой қуришга нима ҳақлари бор? Самарқанд ёки Андижон шаҳарларидан ўрнак олса бўлмайдими? Ўктам ака, Сизга ишонамиз. Биз Самарқанд шаҳрини чиройли осмонўпар уй жой ва бинолар қурдириб, гўзал шаҳарга айлантирганизни биламиз. Илтимос, Бухоро шаҳрини ҳам гўзал шаҳарга айлантирсангиз”.\nУшбу таклифга Вилоят архитектура ва қурилиш бошқармаси бошлиғи З.Муҳиддинов томонидан қуйидагича фикр билдирилган: “Бухоро шаҳар ҳокимининг қарорига асосан, Бухоро вилоят ҳокимлиги ҳузуридаги “Бухоро қурилиш инжиниринг” ДУКга шаҳарнинг А.Ғиждувоний ва Ибн Сино кўчалари кесишмасидан (собиқ Бухоро ёғ экстракт заводи ҳудуди) намунавий ўрта қаватли кўп хонадонли турар жойлари, савдо мажмуаси, савдо маиший хизмат кўрсатиш шохобчалари ҳамда спорт мажмуаси бинолари батафсил режалаштириш лойиҳасини ишлаб чикиш учун 13,4га ер майдони ажратилган.\n«Дилкушои Берун» мавзеси бош режаси ва лойиҳа ҳужжатлари шаҳар бош архитектори, Вилоят бош архитектори ва тегишли вилоят ҳамда шаҳар ташкилотлари билан келишилган”.\nМурожаатларнинг яна бири қуйидаги мазмунга эга: “Ассалому алайкум. Бухоро аҳолисининг 50 фоизини ёшлар ташкил этади. Россия шаҳарларида иш қидириб, иш топиб юришибди. Битта катта илтимос, Бухоро аҳолисига, айнан ёшларга иш йўқ, бизларга иш жойи керак. Ҳокимлар келиб кетиб, ҳеч бу муаммога эътибор беришмайди. Иш билан таъминлансин. Завод ва фабрикаларни ишга қўйиб беришсин”.\nМазкур масалага Бухоро вилояти меҳнат бош бошқармаси бошлиғи Ф.Ходжаев қуйидагича жавоб йўллаган: “Айни пайтда Бухоро вилоятида Қандим газ комплекси ва бошқа йирик лойиҳалар, шунингдек, кичик бизнесни ривожлантириш орқали бўш иш ўринлари яратилмоқда.\n2017 йил Бандлик дастурига асосан 58705 та иш ўрни яратилиши натижасида 31580 нафар ёшларимиз, шундан 24153 нафар касб-ҳунар коллежи битирувчиси бандлиги таъминланади.\nБундан ташқари, www.ish.mehnat.uz сайти орқали бўш иш ўринлари ҳақида маълумотлар янгилаб борилмоқда”.\nАйнан шу мавзу юзасидан бошқа бир мурожаатда шундай дейилади: “Ассалому алайкум. Мен Олот тумани, Чандир ҚФЙ, Чагас қишлоғида яшайман. Ҳозирда Тошкент Педиатрия тиббиёт институти 5 - босқич талабасиман. Уйланганман, яқинда бир ёшга тўладиган қизалоғим бор. Дадамлар мана 18 йилки 2-гуруҳ ногиронилар. Онамлар 11 йилдан буён ишсизлар, аввал оддий пудратчи (колхозчи) бўлиб ишлаганлар. Синглим коллежни тугатганига 4 йил бўляптики, ҳали ҳам ишсиз. Хотиним ҳам ишсиз. Мен Тошкентда ижарада яшийман. Бирор жойда ишлай десам ҳали талабасан, деб ишга олишмийди. Оиламни қандай боқаман, қаердан квартирага пул топаман? Оиламизга фақатгина дадамларнинг нафақа пуллари нима ҳам бўларди. Иш сўраб неча маротаба меҳнат биржага мурожаат қилган бўлсак ҳаммасини ёлғон иш ўрни бўлиб чиқяпти. Бирор соҳага пул тикиб таваккал қилишгаям пулимиз йўқ. Агар имкони бўлса бизларга иш топишимизга ёки бўлмаса моддий тарафдан ёрдам беришингизни сўрайман. Изоҳ дадам 700 минг пенсия оладилар биз Тошкентда 500 мингга ижарада турамиз қолган 200 мингга боламизни ва оиламни боқолмийман. У ёқда Олотдаги оила аъзоларим қандай кун кўришади? Моддий тарафдан ёрдам беришингизни сўрайман”.\nМазкур мурожаатга Бухоро вилояти меҳнат бош бошқармаси бошлиғи Ф.Ходжаев батафсил жавоб қайтарган: “Илёс Бобомуродовнинг синглиси Ҳамрогул Бобомуродова айни пайтда “Бухоро нью текстил” МЧЖда оператор вазифасида ишлаб келмоқда.\nОнаси Оқгул Сафаровага ҳам “Бухоро нью текстил” ва “Мергантекс” МЧЖларида йигирувчилик вазифаси таклиф этилди. Аммо О. Сафарова ушбу ишларни рад этди.\nО. Сафаровага бўш иш ўринлари маълумоти ҳар ойда янгиланиши маълум қилиниб, агар ишлаш истаги бўлса Олот туман Бандликка кўўмаклашиш марказига мурожаат этиши мумкинлиги юзасидан тушунтириш берилди.\nИ. Бобомуродовнинг турмуш ўртоғи М.Ғайбуллаева Тошкентда истиқомат қилиши боис у билан учрашиш имкони бўлмади.\nИ.Бобомуродов Тошкент шаҳрида мунтазам яшаб келаётганлиги боис, унинг оиласига моддий ёрдам ажратиш имконияти мавжуд эмас.\nУнинг отаси хонадони моддий аҳволи ўрганилганда ҳам отаси нафақа олиши, синглиси ишлаётгани, тасарруфида 2 бош қорамол, 28 сотих ер, жорий йилда сотиб олинган “Спарк” автомашинаси бўлгани боис, мавжуд мезонга асосан кам таъминланган оила ҳисобланмайди.\nШу нуқтаи назардан ушбу оилага моддий ёрдам ажратиш имкони мавжуд эмас”.\nЎзбекистон Президенти Шавкат Мирзиёевнинг “Инсонларнинг дарду ташвишларини ўйлаб яшаш – одамийликнинг энг олий мезонидир”, деган сўзлари раҳбарлардан шахсий жавобгарлик ва масъулиятни янада оширишни тақозо этмоқда. Шу билан бирга фуқаролар ҳам Ватанга дахлдорлик ҳисси билан яшаш зарурлигини англаб етишмоқда. Бу икки ҳақиқат шу даврнинг энг муҳим талабидир.\nБухоро Бухоро вилояти